Ken Saro-Wiwa
Ken Saro-Wiwa var en nigeriansk forfatter. Saro-Wiwa blev verdensberømt for sin kamp mod multinationale selskabers hensynsløse olieudvinding i Nigerdeltaet og for ogonifolkets overlevelse, beskrevet i Genocide in Nigeria: The Ogoni Tragedy (1992). Han blev hængt af det nigerianske diktaturregime efter en politisk retssag, der var relateret til hans kamp for et minoritetsfolks rettigheder.
Saro-Wiwa skrev børnebøger, dramatik, skarp journalistik og debatbøger. Desuden producerede han i 1980'erne 150 episoder af den populære tv-serie Basi and Company. Hans kendteste litterære værk er Sozaboy. A Novel in Rotten English (1985, dansk titel: Soldaterdreng, 2001), en morsom, rørende og rablende monolog lagt i munden på en ung soldat, der naivt har ladet sig rekruttere til Biafra-hæren i den nigerianske borgerkrig.